Pregătirea

Ucraina este deja una dintre țările identificate ca fiind esențiale pentru acțiuni specifice la nivel extern în Planul de acțiune al UE privind traficul de arme de foc pentru perioada 2020­2025. Există, de asemenea, o acțiune operațională specifică în regiune, inclusiv în Ucraina, în cadrul EMPACT – componenta privind armele de foc. Cu toate acestea, având în vedere riscurile de sustragere a armelor de foc, vor fi necesare proiecte specifice finanțate de UE, precum și o cooperare operațională cu Europol, Frontex și componenta privind armele de foc din cadrul EMPACT. Comisia va prezenta în curând o propunere de revizuire a Regulamentului privind armele de focîn ceea ce privește exporturile, importurile și tranzitul de arme de foc pentru uz civil, ca parte a cadrului juridic și operațional general de prevenire, depistare, investigare și urmărire penală a traficului de arme de foc.

Pentru a îmbunătăți pregătirea și răspunsul UE la riscurile la adresa sănătății publice, cum ar fi amenințările CBRN, Comisia creează rezerve strategice de capacități de răspuns prin intermediul mecanismului de protecție civilă al UE (UCPM), finanțat de Autoritatea pentru Pregătire și Răspuns în caz de Urgență Sanitară (HERA). Serviciile Comisiei lucrează împreună la dezvoltarea unui stoc strategic rescEU în valoare de 540,5 milioane EUR. Acest stoc va fi alcătuit din echipamente și medicamente, vaccinuri și alte mijloace terapeutice pentru tratarea pacienților expuși la agenți CBRN, precum și dintr-o rezervă rescEU de decontaminare compusă din echipamente de decontaminare și echipe de intervenție specializate. Ca prim pas imediat, UE și-a mobilizat rezerva medicală rescEU pentru a achiziționa comprimate de iodură de potasiu care pot fi utilizate pentru a proteja persoanele împotriva efectelor nocive ale radiațiilor, precum și alte articole care sunt necesare de urgență în Ucraina. Aproape 3 milioane de comprimate de iodură au fost deja livrate Ucrainei prin intermediul UCPM, cu ajutorul Franței și al Spaniei.

V.ACȚIUNI COORDONATE PENTRU A TRAGE LA RĂSPUNDERE RUSIA CA URMARE A AGRESIUNII

UE joacă un rol decisiv în acțiunile comunității internaționale de a exercita presiuni asupra Rusiei ca aceasta să înceteze agresiunea inacceptabilă și contrară dreptului internațional împotriva statului ucrainean și a civililor prinși în conflict. Această presiune include măsuri de precizare a consecințelor pentru autorii agresiunii, inclusiv sancțiuni severe, precum și acțiuni de identificare și de facilitare a urmăririi penale a crimelor de război.

Măsuri restrictive și confiscare

De la recunoașterea, la 21 februarie 2022, de către Rusia a regiunilor ucrainene Donețk și Lugansk care nu se află sub controlul guvernului și de la invadarea Ucrainei, la 24 februarie 2022, UE a impus cea mai mare serie de măsuri restrictive adoptate vreodată împotriva Rusiei. Până în prezent, au fost adoptate cinci pachete de sancțiuni. Aceste măsuri se axează pe sectoare-cheie, printre care se numără finanțele, comerțul, transporturile, apărarea și mass-media, și vizează elite politice și militare, precum și oligarhi ruși și belaruși proeminenți. Listele includ deja peste 1 000 de persoane și 80 de entități. Un al șaselea pachet de sancțiuni este în curs de dezbatere în cadrul Consiliului.

Impactul acestor măsuri restrictive și al măsurilor restrictive anterioare împotriva persoanelor și întreprinderilor ruse și belaruse va fi proporțional cu punerea lor în aplicare. Coordonarea la nivelul UE poate aduce o contribuție majoră la eliminarea eventualelor breșe, iar Comisia oferă un sprijin amplu părților interesate, prin orientări scrise, reuniuni ale părților interesate și un grup special de experți, precum și printr-o serie de resurse menite să faciliteze conformitatea.

În plus, Comisia a înființat un grup operativ „Înghețare și punere sub sechestru”, care reunește serviciile Comisiei, statele membre, Eurojust și Europol. Până la momentul actual, statele membre au raportat că au înghețat active în valoare de 9,89 miliarde EUR. La 11 aprilie, Europol, împreună cu statele membre, Eurojust și Frontex, a lansat operațiunea Oscar pentru a sprijini anchetele financiare și anchetele penale care vizează activele provenite din săvârșirea de infracțiuni deținute de persoane fizice și de entități juridice care fac obiectul sancțiunilor UE legate de războiul Rusiei împotriva Ucrainei. Grupul operativ al UE „Înghețare și punere sub sechestru” colaborează îndeaproape cu Grupul operativ „Russian Elites, Proxies, and Oligarchs (REPO)” (Elite, împuterniciți și oligarhi ruși), înființat de țările G7 (Canada, Franța, Germania, Italia, Japonia, Regatul Unit, Statele Unite) și cu parteneri care împărtășesc aceeași viziune, cum ar fi Australia, precum și cu Grupul operativ „KleptoCapture” al SUA și cu grupul operativ ucrainean.

Grupul operativ „Înghețare și punere sub sechestru” servește drept platformă pentru coordonarea și facilitarea schimbului de informații și de experiență între statele membre și furnizarea de orientări cu privire la punerea în aplicare a sancțiunilor, precum și pentru facilitarea schimbului de bune practici privind anchetele penale și confiscarea. În special, este important ca autoritățile de aplicare a legii să fie vigilente și proactive în legătură cu potențialele infracțiuni comise de persoanele și entitățile care fac obiectul sancțiunilor. Grupul operativ urmărește, de asemenea, să aducă în discuție posibila utilizare a fondurilor confiscate, de exemplu pentru a contribui la reconstrucția Ucrainei.

Comisia adoptă astăzi un pachet privind recuperarea și confiscarea activelor, care ia în considerare lecțiile învățate din punerea în aplicare a măsurilor restrictive ale Uniunii împotriva persoanelor și entităților ruse și belaruse. Acesta va facilita punerea în aplicare eficace a măsurilor restrictive ale UE în întreaga Uniune, permițând urmărirea și identificarea rapidă a bunurilor deținute sau controlate de persoane sau entități care fac obiectul unor astfel de măsuri. Cadrul consolidat privind recuperarea și confiscarea activelor se va aplica, de asemenea, încălcării măsurilor restrictive și, prin urmare, va asigura urmărirea, înghețarea, gestionarea și confiscarea eficace a produselor provenite din încălcarea măsurilor restrictive. Pentru a se asigura că activele persoanelor și entităților care încalcă măsurile restrictive pot fi efectiv confiscate, Comisia adoptă, de asemenea, astăzi o propunere de decizie a Consiliului de a adăuga încălcarea sancțiunilor pe lista UE de infracțiuni de la articolul 83 alineatul (1) din TFUE, însoțită de o comunicare, în vederea propunerii unei directive de apropiere a definiției infracțiunilor și a sancțiunilor pentru încălcarea măsurilor restrictive.

La modul mai general, acest pachet marchează un pas crucial în lupta împotriva criminalității organizate. Acesta vine ca urmare a angajamentelor asumate de Comisie în cadrul Strategiei privind o uniune a securității și al Strategiei de combatere a criminalității organizate 2020-2025. Acest pachet revizuiește Directiva din 2014 privind confiscarea, Decizia Consiliului din 2007 privind birourile de recuperare a activelor (ARO) și Decizia-cadru din 2005 privind confiscarea produselor, a instrumentelor și a bunurilor având legătură cu infracțiunea, pentru a consolida capacitățile de urmărire și identificare și, în cele din urmă, de confiscare a câștigurilor ilicite, abordând ratele foarte scăzute de confiscare din UE. Pachetul extinde domeniul de aplicare privind infracțiunile vizate și normele privind confiscarea în cazurile în care o condamnare penală pentru o anumită infracțiune nu este posibilă, dar în care activele provin în mod clar din activități infracționale. Revizuirea consolidează, de asemenea, gestionarea eficace a activelor înghețate și confiscate și consolidează capacitatea birourilor de recuperare a activelor de a urmări și a identifica activele ilicite. Noul cadru al UE privind recuperarea activelor este conceput pentru a aborda modul complex de operare al organizațiilor criminale, care operează frecvent la nivel transfrontalier și utilizează diverse metode pentru a-și ascunde activele, inclusiv prin intermediul criptoactivelor.

Răspunsul judiciar coordonat

De asemenea, la nivelul UE s-au depus eforturi pentru a se asigura un răspuns judiciar coordonat la crimele internaționale potențial comise în Ucraina, astfel încât autorii acestora să poată fi trași la răspundere.

Două state membre și Ucraina au înființat o echipă comună de anchetă (JIT) pentru a investiga crimele de război, crimele împotriva umanității și alte crime internaționale potențial comise pe teritoriul Ucrainei. Eurojust oferă sprijin juridic, analitic, financiar și logistic acestei echipe comune de anchetă. La 25 aprilie 2022, Parchetul Curții Penale Internaționale (OTP-CPI) s-a alăturat echipei comune de anchetă, în calitate de participant, și se preconizează că și alți participanți se vor alătura curând.